Puras daventan sexy girls
Gia 2500 persunas han empustà il chalender erotic 

Da Claudia Cadruvi, ANR 

Purs s’interesseschan per vatgas. Perquai fissi logic da crear in bel chalender cun miserieras. Il chalender da purs per il 2005 s’occupa dentant dad autras mesiras. Numnadamain da quellas da las puras. I dat in chalender erotic cun figlias u dunnas da purs. Ellas ston chapir insatge dal puresser, ma il pli impurtant: Ellas ston esser sexy. 

Ils Austriacs èn ils pioniers 
L’idea per il chalender vegn da l’Austria. Là fan ils giuvens purs gia dapi il 2001 chalenders erotics. Els vulan midar l’image da las puras. Il chalender duai mussar che las puras d’ozendi èn attractivas, emancipadas ed eroticas. 
Importà en Svizra l’idea ha Mike Helmy. El ha lavurà pli baud per il «Blick» ed ha producì tar TV 3 emissiuns sco «Expedition Robinson». Helmy ha guardà ina giada ina reportascha sur dal chalender erotic da l’Austria. «Insanua en il zuppà da mes tscharvè hai jau registrà quai.» Avant in mez onn ha el intervegnì ch’il nov chalender austriac cuntegnia ina pura ospitanta: Ina pura da la Svizra orientala. Helmy ha immediat infurmà il «Blick». Ma el ha era pensà: «Pertge na faschain nus betg en Svizra il medem?» I fiss bain donn, sche las bellezzas indigenas vegnan enconuschentas be en l’exteriur. 

Uniun purila ha da far politica 
Helmy ha decidì da producir sez il chalender. El ha contactà l’Uniun purila svizra per dumandar, sch’ella sa participeschia. L’uniun haja demussà simpatia. Ma ella na haja betg vulì s’engaschar. L’argument: L’Uniun purila svizra saja ina uniun politica. Suenter ha Helmy dumandà l’Uniun da la giuventetgna rurala. Lezza haja l’emprim gì interess, suenter dentant gì schanetg. 
Helmy che realisescha uss sulet il project conceda: El obtegnia in bun support da l’Uniun purila svizra. Lezza sa gidia cun publicaziuns en sia gasetta, p. ex. per tschertgar ils models. 

Puras daventan stars 
Las interessentas che vulan star model per il chalender han fatg atras las medemas proceduras sco autras dunnas che vulan daventar stars. Ellas han stuì inoltrar ina candidatura cun fotos. L’emprim ha ina giuria tschernì 49 candidatas. Suenter è il tschertgel daventà pli stretg. 
24 candidatas han dastgà vegnir al casting. Cusseglier naziunal Toni Brunner è stà il pli prominent represchentant en la giuria. 
Las candidatas na han betg sulet stuì mussar in bel corp e scharm, ellas han era stuì persvader nà dal puntg da vista puril. Ina «externa» che n’ha mai gì enta pugn ina furtga ed in rastè na vegn betg en dumonda per il chalender. 

Era in «girl» grischun 
La giuria ha tschernì 13 dunnas, tranter quellas ina Grischuna. Il public ha medemamain elegì en l’internet ina candidata. Plinavant tscherna Helmy in’ulteriura dunna perquai ch’i ha memia paucs «girls» da la Romandia. En Svizra stoppia mintga regiun avair ses «girl». 
Sch’i haja memia bleras dunnas fetschian ins simplamain fotografias cun plirs «girls». 
Gia 2500 persunas han empustà il chalender erotic. Helmy è stut: «La glieud emposta, malgrà ch’ins na sa anc betg, co ch’il chalender vesa ora? Per mai munta questa fidanza ina gronda responsabladad.» 

Scharfira – fautsch e decolté 
Tgi che vul savair dapli, po s’infurmar sin la pagina d’internet www.bauern-kalender.ch. Là hai fotografias che dattan in’idea tge che erotica purila munta. Sin in maletg è da vesair ina giuvna en chautscha suten da pizs. El-la runa in satg da pavel. Ils sains èn gist anc cuverts in zic dals chavels lungs. Sin in’autra fotografia tegna il model ina fautsch. Sche la fautsch è gizzada n’è betg da fastizar. Tschert è dentant ch’il decolté da la giuvna pura maina en tuttas profunditads ed è scharfira. Uschia resta be pli la dumonda: Cura datti ina giada in chalender cun bels purs – per las puras? 

I manca anc in bel bain puril 
Il team fiss cumplet: ils «girls», il fotograf cun assistent, ina persuna per il make-up, ina dunna per ils requisits e la «vestgadira». I manca be anc la culissa. Lezza n’ha Helmy anc betg tschernì. El dovra in bain puril en ina bella cuntrada. Il producent dal chalender pudess s’imaginar fitg bain da far las fotos en il Grischun. La cundiziun saja simplamain ch’el chattia in grond bain cun blera variaziun e differents animals u cun la pussaivla-dad «d’emprestar» auters animals d’in pur vischin. Ma i fa prescha. La fin da zercladur, cura che la cuntrada è anc bella, vul Helmy far ils maletgs. 

Il chalender pon ins empustar en l’internet u tar: Bauernkalender, Schulhausstrasse 9, 6052 Hergiswil (NW)